Sanders tot ruste gelêFoto: Barry Bateman/EWN Honderde mense het vandag by die NG kerk Wonderpark in Akasia byeengekom om eer aan Corrie Sanders te betoon. Die 46-jarige voormalige swaargewigbokskampioen was verlede Saterdagaand by die Thatch Haven Country Lodge in Brits om sy broerskind, Michael Sanders, se 21ste verjaardagpartytjie te vier, toe rowers opgedaag en lukraak begin skiet het. Die rowers het klante by die restaurant van hul persoonlike besittings beroof. Sanders is tydens die voorval in die maag en hand geskiet en het Sondagoggend in die Kalafong-hospitaal aan sy beserings beswyk. Tydens die erediens is skyfies van Sanders op ŉ projekter gewys terwyl die liedjie “You Raise Me Up” gespeel het. Sy ma, Alida, broer, Mike, en ander familielede was baie emosioneel toe die diens begin het. Sanders se vriend, die sanger Kurt Darren, het tydens die diens ŉ spesiale liedjie aan hom opgedra. Die drie mans wat van Sanders se moord verdink word, het vandag in die Brits-landdroshof verskyn. Die drie Zimbabwiese burgers is Donderdag in Oukasie naby Brits in hegtenis geneem. Paida Fish (19), Samuel Mabena (27) en Chris Moyo (25) word aangekla van moord en gewapende roof. Die saak is tot 8 Oktober vir verdere ondersoek uitgestel. Die mans gaan in aanhouding bly tot dan.